**Teodorico o Grande**, nado en Dacia no 454 e finado en Rávena no 526, foi un rei dos ostrogodos, cuxo reinado foi do 474 ao 526.

Traxectoria
-----------

Fillo do caudillo ostrogodo Teodomiro, da liñaxe dos Amalos, foi enviado polo seu pai como refén á cidade de Constantinopla (actual Istambul), sendo un neno (462). Alí recibiu unha educación baseada na cultura grecolatina. Sucedeu en 474 ao seu pai, como líder dos ostrogodos.

Reino de Teodorico o Grande
Foi nomeado *patricio* e *magister militum* polo augusto Zenón, emperador de Oriente. Este en 488 cedeulle o goberno de Italia coa condición de vencer a Odoacro, rei dos hérulos que depuxera a Rómulo Augústulo, último emperador romano de Occidente (476). Teodorico penetrou na península itálica á fronte do seu pobo, cuxo número se estima nunhas cen mil persoas. Conseguiu ocupar Rávena, onde finalmente morreu Odoacro (493).

Proclamouse rei de Italia (494) fixando a súa residencia en Rávena e foi recoñecido como *rex Italiae* polo augusto Anastasio, emperador de Oriente, en 497, a quen debía unha teórica submisión. Mantivo as diferenzas entre os ostrogodos, de relixión ariana, que retiveron o poder militar, e os romanos, católicos, que concentraron o poder civil, dentro dun difícil equilibrio.

O Mausoleo de Teodorico en Rávena.
Teodorico considerábase herdeiro do mundo romano e por iso respectou as institucións imperiais rodeándose de conselleiros latinos, como Boecio e Casiodoro. Desexaba crear un imperio xermánico de Occidente, herdeiro do romano, que englobase a francos, vándalos, visigodos e ostrogodos. Con este obxectivo, realizou unha hábil política de alianzas matrimoniais entre a súa familia e os reis dos outros pobos xermánicos, que, aínda que non chegaría a materializar o seu soño, converteuno no principal soberano occidental da súa época.

En 511 interveu de forma decisiva na resolución da crise da monarquía visigoda, aberta a raíz da morte de Alarico II na batalla de Vouillé (507), derrotado polos francos. Depuxo ao usurpador Xesaleico e coroou ao seu neto Amalarico, fillo de Alarico e da súa filla Teodogoda. Asumiu o goberno do reino visigodo como titor do seu neto, a quen colocou baixo a protección de Teudis, un dos seus xenerais. A rexencia mantívose ata a morte do monarca ostrogodo (526), cando Amalarico puido gobernar libremente ao seu pobo.

Favoreceu o desenvolvemento da agricultura e do comercio. Fixo de Rávena, a súa capital, un destacado centro artístico e cultural fomentando o cultivo das artes e as letras.

Permitiu a coexistencia do catolicismo e do arianismo durante a maior parte do seu reinado, pero esta tolerancia finalizou nos últimos anos da súa vida, debido aos enfrontamentos co Papado e co Imperio Bizantino, que o levaron a encerrar e decapitar ao seu conselleiro Boecio (524) e a encarcerar ao papa Xoán I.

Deixou como sucesor ao seu neto, fillo da súa filla Amalasunta, falecendo o 30 de agosto do 526. O estalido dunha guerra civil permitiu ao emperador Xustiniano converter Italia nunha nova provincia bizantina e dispersar aos ostrogodos, que desapareceron como pobo (555).

Notas
-----

1. ↑  Martindale 1980, p. 1077

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Teodorico o Grande Modificar a ligazón no Wikidata*** |

### Bibliografía

* Martindale, J. R.; Jones, Arnold Hugh Martin; Morris, John (1980). *The prosopography of the later Roman Empire - Volume 2. A. D. 395 - 527* (en inglés). Cambridge / Nova York: Cambridge University Press.

### Outros artigos

* Basílica de Santo Apolinario o Novo

| Reino ostrogodo |
| --- |
| *Segue a:* Teodomiro | **Teodorico o Grande**(488-526) | *Precede a:* Atalarico |
|  |

| Reino de Italia |
| --- |
| *Segue a:* Odoacro | **Teodorico o Grande**(493-526) | *Precede a:* Atalarico |
|  |

| Reino visigodo |
| --- |
| *Segue a:* Xesaleico | **Teodorico o Grande**(511-526) | *Precede a:* Amalarico |
|  |

|  |  |
| --- | --- |
| Control de autoridades | 
* Wd: Q105105
* WorldCat
* VIAF: 27864382
* BAV: ADV11327245
* BIBSYS: 90359604
* BMT: 178223
* BNE: XX1020044
* BNF: 11948303g
* BRE: 4187570
* CERL: cnp00396675
* CiNii: DA05173403
* DeutscheBio: 11862167X
* EBID: ID
* FAST: 55023
* GEC: 0065570
* GND: 11862167X
* ICCU: MILV134597
* ISNI: 000000011611940X
* LCCN: n80060662
* NKC: jn20000701796
* NLA: 35413335
* NLG: 110677
* NTA: 087720388
* openMLOL: 413945
* SELIBR: 237127
* SNAC: w6k66p4h
* SUDOC: 027442659
* Treccani: teodorico
* ULAN: 500067112
* WikiTree: Theodericus-1

 |